**Jurijs Ņikuļins** (krievu: *Ю́рий Влади́мирович Нику́лин*; dzimis 1921. gada 18. decembrī Demidovā (KPFSR), miris 1997. gada 21. augustā Maskavā) bija padomju/krievu aktieris un cirka mākslinieks, PSRS Tautas skatuves mākslinieks (1973). Vairākās filmās skan arī viņa izpildītās dziesmas.

Biogrāfija
----------

Jurijs Ņikuļins dzimis 1921. gada 18. decembrī Demidovas pilsētā (tagad Smoļenskas apgabalā), vietējā teātra aktieru Vladimira Ņikuļina un viņa sievas Lidijas, dzimušas Germanovas, ģimenē. Viņa māte bija dzimusi 1902. gadā Līvānos, kur pavadīja pirmos 4 dzīves gadus. 1925. gadā Ņikuļinu ģimene pārcēlās dzīvot uz Maskavu. Šeit jauno Ņikuļinu 1939. gadā iesauca dienēt Sarkanajā armijā, un kā zenītartilērists viņš piedalījās gan padomju-somu, gan Otrajā pasaules karā. Demobilizēts 1946. gadā vecākā seržanta dienesta pakāpē. Skatuves ceļu Ņikuļins uzsāka 1944. gadā Valmierā, darbojoties karavīru pašdarbībā. Uzstājās arī Valmieras teātrī.

Pēc demobilizācijas Ņikuļins mēģināja iestāties Vissavienības Valsts kinematogrāfijas institūtā (*ВГИК*) un vairāku teātru studijās, taču tika atraidīts *aktierspēju trūkuma* dēļ. Beigu beigās viņš tika uzņemts Maskavas cirka klaunu studijā, pēc kuras beigšanas kļuva par tolaik slavenā klauna Karandaša asistentu.
1950. gadā Ņikuļins kopā ar otru Karandaša asistentu Mihailu Šuidinu aizgāja no Karandaša un sāka uzstāties pārī ar savu programmu, izveidojot populāru klaunu duetu. Kā klauns Jurijs Ņikuļins uzstājās līdz pat 1981. gadam.

Ņikuļins kino debitēja vēlu - 36 gadu vecumā, kad filmējās epizodiskā pirotehniķa lomā filmā "Meitene ar ģitāru", bet slavens kļuva ar komiskajām lomām režisora Leonīda Gaidaja filmās "Suns Barboss un neparastais kross", "Kandžas tecinātāji" (1961), "Operācija "i" un citi Šurika piedzīvojumi" (1965) un "Kaukāza gūstekne jeb jaunie Šurika piedzīvojumi" (1967). Šajās filmās viņš demonstrē savas komiķa dotības, atveidojot Stulbeni arhetipiskajā trijotnē Stulbenis-Gļēvulis-Rūdītais, kopā ar aktieriem Georgiju Vicinu un Jevgeņiju Morgunovu. Ņikuļins atveidojis galveno lomu vienā no slavenākajām Gaidaja filmām "Briljantu roka" (1968). Jurijam Ņikuļinam ir arī vairākas nozīmīgas dramatiskas lomas ("Muhtar, šurp!", "Divdesmit dienu bez kara", "Kad koki bija lieli", "Andrejs Rubļovs").

Pēc klauna karjeras beigām Ņikuļins kļuva par Maskavas cirka (Ziedu bulvārī) galveno režisoru, bet no 1982. gada līdz savai nāvei bija tā direktors. Šobrīd cirks nosaukts Ņikuļina vārdā, bet tā direktors ir viņa dēls Maksims.

Jurijs Ņikuļins mira 1997. gada 21. augustā pēc nesekmīgas sirds operācijas. Apglabāts Maskavas Novodevičjes kapsētā.

Filmogrāfija (nepilna)
----------------------

| Gads | Filma | Loma | Piezīmes |
| --- | --- | --- | --- |
| 1958 | "Meitene ar ģitāru" (*Девушка с гитарой*) | pirotehniķis | debija kino |
| 1960 | "Suns Barboss un neparastais kross" (*Пёс Барбос и необычный кросс*) | Stulbenis |  |
| 1961 | "Kandžas tecinātāji" (*Самогонщики*) | Stulbenis |  |
| 1964 | "Muhtar, šurp!" (*Ко мне, Мухтар!*) | Glazičevs |  |
| 1965 | "Operācija "i" un citi Šurika piedzīvojumi" (*Операция «Ы» и другие приключения Шурика*) | Stulbenis |  |
| 1966 | "Kaukāza gūstekne jeb Šurika jaunie piedzīvojumi" (*Кавказская пленница, или Новые приключения Шурика*) | Stulbenis |  |
| 1966 | "Andrejs Rubļovs" (*Андрей Рублёв*) | mūks Patrikejs |  |
| 1968 | "Briljanta roka" (*Бриллиантовая рука*) | Semjons Gorbunkovs | galvenā loma |
| 1971 | "Veči laupītāji" (*Старики-разбойники*) | Mjačikovs |  |
| 1976 | "Divdesmit dienu bez kara" (*Двадцать дней без войны*) | majors Lopatins |  |
| 1983 | "Putnubiedēklis" (*Чучело*) | Ļenas vectētiņš |  |
|

Atsauces
--------

1. ↑  «Латгальские корни Юрия Никулина». *press.lv* (krievu). Skatīts: 2018-01-05.
2. ↑  Юрий Никулин. *Почти серьезно*.

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Jurijs Ņikuļins*** |

* Biogrāfija tvnet.lv
* J.Ņikuļina biogrāfija peoples.ru (krieviski)
* *IMDb* profils (angliski)

* *AllMovie* profils (angliski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 69126302
* LNB: 000098591
* LCCN: n79134204
* ISNI: 0000 0001 1447 3210
* GND: 121980774
* SUDOC: 135213878
* BNF: cb140045529 (data)
* BIBSYS: 2061231
* NLA: 35755692
* NKC: jo2002162372
* RLS: 000080223
* CiNii: DA09021065

 |

 |